Raportul 
privind implementarea Strategiei în domeniul protecţiei consumatorilor pentru anii 2013-2020 şi executarea prevederilor Planului de acţiuni prima perioadă (2013-2016) privind implementarea Strategiei
(1 ianuarie – 31 decembrie 2015)
Consumatorul, în calitatea sa de purtător al cererii de mărfuri, joacă un rol important în mecanismul de piaţă, constituind, în acelaşi timp, elementul de referinţă al tuturor acţiunilor întreprinse atît de producător, cît şi de către comerciant. 
Mai mult, pe măsură ce o ţară sau alta se dezvoltă, cunoscînd o stare de prosperitate, rolul consumatorului devine mai complex şi un număr din ce în ce mai mare de organizaţii, publice sau particulare, sunt afectate de comportamentul acestuia. În acelaşi context, trebuie recunoscut însă faptul că, luînd în considerare interesele şi nevoile consumatorilor, aceştia sunt confruntaţi cu o serie de dezechilibre în raporturile de piaţă, dezechilibre ce-i afectează sub multiple aspecte - economic, educaţional, siguranţa sănătăţii etc. 
O asemenea stare de fapt impune anumite intervenţii sociale, menite să ofere cadrul stării de echilibru, bazat pe respectarea unor clauze convenite şi asigurarea accesului tuturor consumatorilor la produse care să nu prezinte nici un risc şi pe promovarea corectă, echitabilă şi susţinută a dezvoltării economiei sociale. Întreg complexul de intervenţii sociale - guvernamentale sau neguvernamentale - cu privire la problematica respectivă, îşi găseşte expresia în conceptul de protecţie a consumatorilor.

Strategia în domeniul protecţiei consumatorilor reprezintă principalul document de planificare strategică a politicii de protecţie a drepturilor consumatorilor. Acest document defineşte instrumentele şi mecanismele de realizare a obiectivului general strategic, care constă în „Consolidarea capacităţilor decizionale şi de protecţie a consumatorului”.

Atingerea obiectivului general, la rîndul său, este legat de realizarea următoarelor obiective specifice:
1. scăderea riscului de apariţie a produselor şi serviciilor periculoase pe piaţă;  

2. scăderea nivelului tranzacţiilor prejudiciabile pentru consumatori; 

3. creşterea capacităţii decizionale a consumatorului prin educarea şi informarea acestuia; 
4. eficientizarea procesului de revendicare a drepturilor şi de recuperare a prejudiciilor.
Prezentul raport reflectă activitatea pe parcursul anului 2015 a ministerelor, a autorităţilor administrative în subordinea acestora și altor instituții cu compentențe în domeniul protecţiei consumatorilor, care a fost axată pe realizarea măsurilor şi acţiunilor stabilite în Planul de acţiuni pentru prima perioadă (2013-2016) de implementare a Strategiei în domeniul protecţiei consumatorilor pentru anii 2013-2020 (în continuare - Strategia), aprobată prin Hotărîrea Guvernului nr.560 din 24 iulie 2013 (Monitorul Oficial al Republicii Moldova, 2013,  nr.161-166, art.654).  Raportul prezintă o informaţie generalizată a executării acţiunilor în conformitate cu obiectivele specifice ale Strategiei. 

Obiectivul 1. Scăderea riscului de apariţie a produselor şi serviciilor periculoase pe piaţă

Una din principalele activităţi identificate în Planul de acţiuni privind implementarea Strategiei în domeniul protecţiei consumatorilor 2013-2020 este scăderea riscului de apariţie a produselor şi serviciilor periculoase pe piaţă. Aşa cum s-a menţionat şi în rapoartele anteriore privind implementarea Strategiei, Republica Moldova pe parcursul ultimilor ani este tot mai mult implicată în procesul dezvoltării unei economii de piaţă. Libera circulaţie a produselor şi serviciilor este o oportunitate pentru dezvoltarea economiei țării. La rîndul său, consumatorul joacă un rol foarte important în cadrul mecanismului de piaţă, fiind purtătorul cererii de mărfuri şi elementul de referinţă al tuturor activităţilor întreprinse atît de producător, cît şi de comerciant.

Acţiunile care trebuie implementare întru implementarea principiului liberei circulaţii a produselor se regăsesc ca componenete ale primului obiectiv specific Strategiei. Libera circulaţie a produselor presupune libera circulaţie doar a produselor conforme şi sigure, şi restricţionarea acelor produse care nu corespund cerinţelor stabilite, fiind o acţiune spre realizare în cadrul măsurii „Asigurarea inofensivităţii produselor şi serviciilor prin stabilirea cerinţelor minime de inofensivitate şi calitate pentru produse şi servicii” (pct. 1.1.) 

În vederea realizării primului obiectiv, şi anume a executării acţiunii prevăzută în pct.1.1.1 din Plan, prin adoptarea Legii nr.231 din 12 februarie 2016 pentru modificarea şi completarea unor acte legislative a fost creat mecanismul care permite asigurarea cerinţei generale privind siguranţa produselor destinate consumatorilor puse la dispoziţie pe piaţă, preluat din Directiva 2001/95/CE a Parlamentului European şi a Consiliului UE din 3 decembrie 2001 privind siguranţa generală a produselor.

În acelaşi timp, pe parcursul anului 2015 a continuat activitatea autorităţilor de reglementare privind completarea cadrului legal şi normativ care reglementează cerinţele de siguranţă faţă de grupele de produse concrete prin elaborarea reglementărilor tehnice noi şi perfecţionarea celor în vigoare şi altor acte normative necesare (pct.1.1.3) (reglementare tehnică – document care stabileşte caracteristicile unui produs sau serviciu, cuprinde specificaţii tehnice şi alte cerinţe, inclusiv prevederi administrative relevante, în cazul comercializării sau utilizării acestui produs).

Potrivit comunicărilor prezentate şi indicatorilor de rezultat stabiliţi pentru realizarea acţiunii, în sensul noţiunii „reglementare tehnică”, pe parcursul anului 2015 au fost elaborate şi aprobate – 19 reglementări tehnice, regulamente, norme, ghiduri de bună practică etc. 

Adoptarea standardelor europene şi internaţionale se efectuează în scopul eliminării barierelor tehnice în calea comerţului şi liberalizării schimbului de mărfuri cu Uniunea Europeană. Astfel că, în scopul dezvoltării unui sistem de standardizare competitiv, modern şi armonizat, conform Programului naţional de standardizare  naţională, pe parcursul anului 2015 au fost adoptate 2970 standarde moldovene, iar cifra standardelor europene (EN) constituie - 13350. 
În cadrul măsurii „Consolidarea capacităţilor de supraveghere a pieţei şi sporirea eficienţei supravegherii pieţei” (pct. 1.2.), o componentă importantă în consolidarea capacităţilor instituţionale de supraveghere a pieţei este instruirea personalului din cadrul organelor de control (pct.1.2.4). Conform informaţiilor prezentate, autorităţile şi organele de control au realizat un şir de acţiuni de instruiri a specialiştilor din cadrul organelor de control cum ar fi seminare, ateliere, cursuri de instruire, ş.a. Astfel, pentru asigurarea unui nivel adecvat de protecţie a sănătăţii populaţiei, precum şi în scopul asigurării implementării eficiente a actelor normative în domeniul sănătăţii publice în perioada de referinţă au fost instruiţi 55 medici igienişti din Centrele de Sănătate Publică municipale şi raionale la compartimentul sănătatea ocupaţională (pct.1.2.4).  
În scopul implementării bunelor practici de supraveghere a pieţei (1.4), pentru care a fost stabilită acţiunea de elaborare a procedurilor specifice privind supravegherea  tipurilor concrete de produse (pct.1.4.1), în cursul anului 2015 Agenţia pentru Protectia Consumatorilor a aprobat 3 proceduri specifice de control (Ordinul nr.79 din 18.12.2015), după cum urmează: 

1. Procedura generală de control pentru produse nealimentare bazate pe analiza de management a riscurilor.

2. Procedura de efectuare a controlului produselor industriale şi serviciilor aferente domeniului.

3. Procedura de măsurare legală: Modul de efectuare a măsurărilor în cadrul controlului corectitudinii livrării combustilului consumatorilor la staţiile de alimentare cu produse petroliere şi gaze lichefiate.

Este necesar de menţionat că Agenţia a beneficiat de consultanţă considerabilă din partea Ministerului Economiei pe domeniul metrologiei legale şi respectiv din partea experţilor Uniunii Europene (DCFTA) la elaborarea procedurilor de control menţionate.
De asemenea, în cadrul acestei acţiuni, Inspectoratul Ecologic de Stat a avizat 118 dosare privind produsele de uz fitosanitar şi a fertilizanţilor, dintre care: avize pozitive – 113 şi avize negative - 5. 

În domeniul tehnologiei informaţiei şi comunicaţiilor realizarea acţiunii va demara după ce va intră în vigoare legea privind supravegherea pieţei.
Obiectivul 2. Scăderea nivelului tranzacţiilor prejudiciabile pentru consumatori

Una din măsuri care duce la implementarea obiectivului este  „Reglementarea practicilor de comerţ şi raporturilor contractuale” (pct. 2.1) care prevede perfecţionare şi dezvoltarea cadrului legislativ care reglementează raporturile contractuale dintre consumatori şi agenţii economici avînd ca bază practica Uniunii Europene. În context, poate fi menţionat Titlul IV a Acordului de Asociere capitolul „Protecţia consumatorilor”.  Unele obligaţii de transpunere a legislaţiei europene prevăzute în Strategie coincid şi pot fi regasite în Acordul de Asociere.

Reieşind din acţiunile stabilite pentru Ministerul Economiei la compartimentul respectiv s-a preconizat elaborarea şi promovarea, în cursul anilor 2014-2015, a 2 proiecte de legi care transpun 2 directive ce ţin de dreptul contractual. UE a aprobat cu aplicare din aprilie 2014 o nouă directivă, şi anume Directiva 2011/83/UE a Parlamentului European şi a Consiliului din 25 octombrie 2011 privind drepturile consumatorilor, cu abrogarea a celor două directive care se referă la protecţia consumatorilor cu privire la contractele la distanţă şi în cazul contractelor negociate în afara spaţiilor comerciale (pct.2.1.1 şi 2.1.2). Astfel, proiectul de lege privind drepturile consumatorilor la încheierea contractelor a fost aprobat prin Hotărîrea Guvernului nr.667 din 25 octombrei 2015, înregistrat în Parlament cu nr.335 şi adoptat în prima lectură în cadrul şedinţei plenare din data de 05.11.2015 şi urmează a fi adoptată în lectura a doua şi finală în una din următorale sedinţe plenare a Parlamentului. Reliefăm că legea menţionată va crea cadrul care să reglementeze drepturile consumatorilor la încheierea contractelor precum şi anumite aspecte ale raporturilor dintre comercianţi şi consumatori, în scopul asigurării unui nivel ridicat de protecţie a consumatorilor şi o mai bună funcţionare a pieţei. Este de menţionat că legea nu se va aplica doar celor două tipuri de contracte (contractelor la distanţă şi contractelor negociate în afara spaţiilor comerciale), dar şi oricărui contract încheiat între un comerciant şi un consumator.

În scopul desfăşurării activităţilor de promovare, control şi supraveghere a respectării legislaţiei precontractuale, contractuale şi postcontractuale (pct.2.2), în special pentru organizarea activităţilor de informare a părţilor interesate referitor la legislaţia nou-adoptată în domeniile de competenţă (pct.2.2.1), în calitate de autoritate cu funcţii de control şi supraveghere în domeniul comunicaţiilor electronice, ANRCETI a supus, în anul 2015, controalelor planificate şi inopinate, în total, 90 de furnizori de servicii publice de comunicaţii electronice, iar monitorizării au fost supuşi, suplimentar, 111 de astfel de furnizori. În rezultatul controalelor au fost emise prescripţii în adresa a 28 de furnizori prin care ANRCETI a cerut înlăturarea, în termenele stabilite, a încălcării prevederilor legislaţiei în vigoare care stabilesc obligaţia furnizorilor de informare a consumatorilor/utilizatorilor finali şi de includere în contractele încheiate cu aceştia a clauzelor minime contractuale. Totodată, în cadrul controalelor, dar şi a activităţii de monitorizare, specialiştii ANRCETI au acordat furnizorilor consultaţie şi asistenţă necesară în vederea familiarizării acestora cu prevederile legislaţiei din domeniul de competenţă al ANRCETI, inclusiv în partea ce ţine de asigurarea calităţii şi securităţii serviciilor publice de comunicaţii electronice şi protecţia drepturilor consumatorilor/utilizatorilor finali. În procesul consultărilor s-a pus accentul pe necesitatea asigurării de către furnizori a transparenţei tarifelor şi condiţiilor de furnizare şi utilizare a serviciilor, pe respectarea cu stricteţe a obligaţiei de informare a consumatorilor/utilizatorilor finali, pe ajustarea contractelor cu clauze contractuale standard la cerinţele actelor normative în vigoare, etc. Totodată este de menţionat că, la moment, o parte din furnizori (circa 150) din numărul total de furnizori autorizaţi la ANRCETI sunt abonaţi la noutăţile ANRCETI, prin Internet, prin care serverul ANRCETI distribuie automat şi operativ, la adresele electronice ale furnizorilor abonaţi, toate noutăţile publicate pe pagina WEB a ANRCETI, care cuprind, evident, şi noutăţile referitoare la legislaţia nou-adoptată din domeniul comunicaţiilor electronice. 

De asemenea, în şirul activităţilor de informare a furnizorilor se înscrie şi organizarea de către ANRCETI, pe parcursul anului 2015, a seminarelor regionale cu genericul „Utilizarea sistemului informaţional „Raportare on-line” cu furnizorii de reţele şi servicii de comunicaţii electronice din regiunile de nord, sud şi centru a ţării. În cadrul seminarelor, la care au participat, în total, peste 70 de agenţi economici furnizori de reţele şi servicii de comunicaţii electronice, pe lîngă consultările de rigoare privind utilizarea corectă a sistemului informaţional de raportare a datelor statistice către ANRCETI, furnizorii au fost informaţi şi despre cerinţele şi regulile obligatorii de plasare pe piaţă şi furnizare a produselor şi serviciilor de comunicaţii electronice, despre drepturile utilizatorilor finali şi despre cerinţele esenţiale stabilite în actele normative în vigoare care reglementează relaţiile civile între furnizorii de servicii de comunicaţii electronice şi utilizatorii finali ai acestor servicii. 

Ca mijloc complementar de informare a furnizorilor şi utilizatorilor finali de servicii de comunicaţii electronice este site-ul WEB a ANRCETI (www.anrceti.md), care conţine atît informaţie ce se referă la furnizori, expusă pe „Pagina furnizorului”, cît şi informaţie de interes pentru utilizatorii finali, inclusiv ghiduri tematice şi întrebări frecvente expuse pe „Pagina utilizatorului”.  

Pe parcursul perioadei de raportare, ANRCETI a continuat să opereze linia telefonică instituţională pentru informare din cadrul ANRCETI (numărul de telefon 080080080 cu acces gratuit pentru apelant) prin intermediul căreia, specialiştii Serviciului Protecţia Utilizatorilor al ANRCETI, au oferit răspunsuri la întrebările solicitanţilor, recomandări pentru soluţionarea problemelor semnalate, informaţii despre drepturile acestora, despre obligaţiile furnizorilor de servicii faţă de clienţii săi, etc.

Agenţia Naţională pentru Reglementare în Energetică a elaborat:

1. Raportul privind monitorizarea activităţii titularului de licenţe „Cimişlia-gaz” SRL în domeniul protecţiei consumatorilor şi calităţii serviciilor prestate (Ordinul nr.93 din 28.09.2015 şi Scrisoarea ANRE nr.825 din 16.10.2015).

În acest sens au fost stabilite măsuri orientate spre:


- Îmbunătăţirea activităţii centrelor de relaţii cu consumatorii finali; 

- Informarea suplimentară a consumatorilor despre posibilitatea adresării la telefonul de încredere 024125679 şi afişarea numărului de telefon pe panoul de informaţie.

- Prezentarea anuală la ANRE spre aprobare a tarifelor la serviciile auxiliare prestate consumatorilor finali şi tarifului de racordare pentru reconectare; 

-  Respectarea în procesul de desfăşurare a activităţilor  licenţiate a prevederilor Legii cu privire la gazele naturale, Legii cu privire la petiţionare, Condiţiile licenţelor, Regulamentului pentru furnizarea şi utilizarea gazelor naturale, Licenţelor, Hotărârilor şi Deciziilor ANRE, a altor acte normative ce ţin de protecţia consumatorilor;

- Întreprinderea unor măsuri concrete pentru micşorarea consumurilor tehnologice şi a pierderilor tehnice de gaze naturale în reţelele de distribuţie, în conformitate cu Metodologia de calcul aprobată de Agenţie;

-  Asigurarea  continuităţii aprovizionării cu gaze naturale a consumatorilor  cu respectarea normelor de securitate, inclusiv  eficienţa energetică; 

-  Completarea fondului de rezervă al echipamentelor de măsurare a gazelor naturale, în scopul asigurării cu contoare consumatorii casnici, în cazul efectuării lucrărilor de verificare metrologică periodică a contoarelor; 

-  Inspectarea periodică a locurilor de consum în prezenţa consumatorilor. 

2. Raport privind monitorizarea activităţii titularului de licenţe „Gagauz-gaz” SRL în domeniul protecţiei consumatorilor şi calităţii serviciilor prestate (Ordinul nr.63 din 18.06.2015 şi Scrisoarea ANRE nr.534 din 17.07.2015)

Au fost întreprinse măsuri orientate spre:


- Întreprinderea unor măsuri concrete pentru micşorarea consumurilor tehnologice şi a pierderilor tehnice de gaze naturale în reţelele de distribuţie, în conformitate cu Metodologia de calcul aprobată de Agenţie;

-  Asigurarea continuităţii aprovizionării cu gaze naturale a consumatorilor cu respectarea normelor de securitate, inclusiv eficienţa energetică.

3. Decizia ANRE nr.168 din 13 octombrie 2015 privind legalitatea efectuării în mun.Bălţi a calcului consumului de gaze naturale pentru perioada 2013-2015
Măsuri orientate spre:


- Respectarea strictă a Regulamentului pentru furnizarea şi utilizarea gazelor naturale, aprobat prin hotărârea Consiliului de administraţie ANRE nr.405 din 25.05.2011, în procesul de constatare a încălcării clauzelor contractuale de către consumatorii finali;

- Dispunerea la determinarea consumului fraudulos a probelor incontestabile ce ar demonstra intervenţia în funcţionarea echipamentelor de măsurare.

4. Raport privind monitorizarea calităţii serviciilor şi respectarea drepturilor consumatorilor de energie electrică din raionul Floreşti (Ordinul nr.97 din 12.10.2015 şi Scrisoarea ANRE nr.03/15).

Măsuri orientate spre:


- Respectarea prevederilor legislaţiei în vigoare şi actelor normative ce ţin de asigurarea consumatorului final cu servicii de calitate şi protecţia consumatorului inclusiv, Legea cu privire energia electrică, Legea cu privire la energetică, Legea cu privire la petiţionare, Condiţiile licenţelor, Regulamentul pentru furnizarea şi utilizarea energiei electrice, Regulamentul cu privire la calitatea serviciilor de transport şi de distribuţie a energie electrice; 

 - Includerea în facturile de plată expediate consumatorilor finali a datei expedierii facturii;

- Instruirea sistematică a personalului; 

- Asigurarea fiabilităţii şi continuităţii aprovizionării cu energie electrică, în conformitate cu prevederile Regulamentului cu privire la calitatea serviciului de distribuţie şi furnizare a energiei electrice şi a actelor normative ce ţin de calitatea energiei electrice livrate;  

- La înlocuirea sau la verificarea metrologică periodică a contoarelor, să fie înmînată consumatorului copia buletinului de verificare metrologică, eliberat de către Institutul Naţional de Standardizare şi Metrologie.

5. Raport privind activitatea titularului de licenţe –”Red Nord-Vest” SA, filiala Soroca în domeniul calităţii serviciilor prestate şi protecţiei consumatorilor (Ordinul nr.62 din 05.06.2015, Raport expediat)

Măsuri orientate spre:


- Asigurarea fiabilităţii şi continuităţii aprovizionării cu energie electrică;

- Respectarea termenelor de reconectare la reţea a locurilor de consum ce aparţin consumatorilor casnici.

6. Raportul privind protecţia consumatorilor şi examinarea petiţiilor adresate Agenţiei Naţionale pentru Reglementare în Energetică în anul 2014.

   Raportul este parte componentă a Raportului anual privind activitatea Agenţiei pentru Reglementare în anul 2014, pag.57-62. Raportul a fost plasat pe pagina electronică a Agenţiei.

Agenţia pentru Protecţia Consumatorilor în vederea realizării acţiunii a înregistrat un număr de 1871 de agenţi economici informaţi  în cadrul controalelor de stat, 1815  de consultaţii acordate în oficiu/ la telefon de către inspectori, 313 agenţi economici au fost consultaţi în cadrul examinării de către APC a dosarelor remise de către alte autorităţi şi un număr de 67 - în cadrul meselor rotunde.

Pe parcursul anului 2015, promovarea actelor normative elaborate de Banca Naţională a Moldovei (BNM) s-a efectuat cu respectarea cerinţelor legislaţiei privind transparenţa în procesul decizional (publicarea pe pagina - web oficială a BNM a proiectelor actelor normative, consultarea publică a proiectelor, organizarea de întrevederi/discuţii cu părţile interesate şi alte modalităţi de informare/ consultare a acestora).

În aceeaşi perioadă, Comisia Naţională a Pieţei Financiare a continuat realizarea acţiunilor ce ţin de modificarea şi completarea cadrului legislativ şi normativ privind piaţa financiară nebancară pentru alinierea acestuia la standardele europene şi internaţionale. Pe parcursul anului au fost elaborate şi aprobate 16 regulamente subordonate Legii nr.171 din 11.07.2012 "Privind piaţa de capital", în vigoare din 14 septembrie 2013 avînd ca obiectiv asigurarea cadrului normativ necesar dezvoltării pieţei de capital şi implementării unui mecanism adecvat de protecţie a drepturilor şi intereselor investitorilor şi consumatorilor de servicii financiare.

Urmare a aprobării de către Delegaţia UE în Republica Moldova a proiectului Twinning de asistenţă pentru dezvoltarea şi consolidarea capacităţilor operaţionale şi instituţionale ale CNPF în domeniul reglementării şi supravegherii prudenţiale, din 01.09.2015 CNPF a început implementarea proiectului. în cadrul proiectului Twinning au fost desfăşurate 7 misiuni de experţi de la Autoritatea de Supraveghere Financiară din Polonia (KNF) cu tematica ce ţine de consolidarea capacităţilor CNPF în domeniul abuzului de piaţă, manipulării şi utilizării abuzive a informaţiei privilegiate.

În cadrul acestor misiuni a fost organizat un atelier de lucru cu participanţii profesionişti ai pieţei de capital care au fost instruiţi în domeniul prevenirii şi combaterii abuzului de piaţă pe piaţa de capital. în timpul atelierului de lucru experţii au prezentat aspecte practice legate de informaţiile privilegiate, manipularea pieţei şi abuzul de piaţă din perspectiva normelor relevante ale UE.

De asemenea, misiunile de experţi au avut drept scop furnizarea informaţiilor practice pentru angajaţii CNPF cu privire la activităţile care implică potenţial risc pentru fraude, abuzuri şi manipulări pe piaţa de capital şi metodele care trebuie aplicate pentru a le depista, ca ulterior riscurile potenţiale de fraudă să poată fi reduse şi să poată fi asigurată protecţia consumatorilor.

În procesul de asigurare a protecţiei drepturilor consumatorilor de servicii financiare a fost verificată respectarea prevederilor Regulamentului cu privire la modalitatea de examinare a petiţiilor de către participanţii profesionişti la piaţa financiară nebancară, aprobat prin Hotărîrea CNPF nr. 38/14 din 28.09.2012, care stabileşte modalitatea de prezentare, înregistrare şi examinare a petiţiilor parvenite din partea persoanelor fizice şi/sau juridice în adresa participanţilor profesionişti la piaţa financiară nebancară, inclusiv prezentarea consumatorului a informaţiei privind rezultatele examinării petiţiei.

Suplimentar,  de către CNPF au fost examinate 925 petiţii dintre care 94 în domeniul valorilor mobiliare, 37 în domeniul asociaţiilor de economii şi împrumut şi organizaţiilor de microfinanţare şi 794 în domeniul asigurărilor.

În aceeaşi perioadă CNPF a realizat controale/ inspecţii privind respectarea legislaţiei, inclusiv în domeniul protecţiei consumatorului la 20 participant ai pieţei asigurărilor, la 17 asociaţii de economii şi împrumut şi la un birou al istoriilor de credit.

Pentru realizarea acţiunii de acordare a consultaţiilor referitoare la contracte la iniţiativa agenţilor economici (pct.2.2.2) Agenţia pentru Protecţia Consumatorilor a examinat 23 de contracte în cadrul actelor de control şi 12 contracte la iniţiativa agenţilor economici.

Una dintre componentele de protecţie a consumatorilor este supravegherea pieţei, scopul căreia este de a împiedica plasarea pe piaţă a produselor şi serviciilor care nu corespund cerinţelor prescrise şi/sau declarate, de aceea de rînd cu activităţile de supraveghere a pieţei, Agenţia permanent organizează vizite de consultanţă, ţinînd cont că agenţi economici se gîndesc de multe ori doar la profit,  nu  manifestă interes în cadrul  vizitele de consultanţă care sunt organizate de Agenţie în diferite raioane ,oraşe, comune sau centre comerciale.  Agenţii economici “care nu dispun de timp”sunt consultaţi în cadrul controlului de stat şi unii la sediul Agenţiei sau  telefonic, astfel, Agenţia lărgeşte aria de acoperire cu consultanţă şi consiliere a agenţilor economici, diminuînd astfel riscul plasării pe piaţă a produselor periculoase sau necalitative din necunoaşterea cerinţelor.
În vederea stabilirii nivelului de apariţie a tranzacţiilor prejudiciabile (pct.2.5.1) în rezultatul efectuării controalelor conform noilor cerinţe şi acordarea sprijinului metodologic, de către Inspecţia de Stat în Construcţii, numărul agenţilor economici disciplinaţi s-a majorat cu 13%. Concomitent, pe parcursul anului s-a remarcat diminuarea riscul de apariţie a tranzacţiilor prejudiciabile. 

De asemenea, Inspectoratul Ecologic de Stat a elaborat şi a emis 10 Procese-verbale pentru stocarea neadecvată a chimicalelor în conformitate cu art.155 din Codul Contraveníonal al R. Moldova. Toate cazurile depistate au fost sancţionate.  
Obiectivul 3. Creşterea capacităţii decizionale a consumatorului prin educarea şi informarea acestuia

Cu prilejul organizării şi desfăşurării Zilei Mondiale a Drepturilor Consumatorilor – 15 martie (pct.3.1.1), orientată spre aducerea la cunoştinţa publică a importanţei cunoaşterii şi protejării drepturilor oamenilor în calitatea lor de consumatori, Agenţia pentru Protecţia Consumatorilor şi-a propus să vină mai frecvent şi mai aproape de consumator, respectiv a efectuat 50 vizite de consultanţă consacrate Zilei Mondiale a Drepturilor Consumatorilor cu genericul „Drepturile consumatorilor la o hrană sănătoasă”:

- în oraşe şi sate cu implicarea autorităţilor locale 15 vizite,

- în centre comerciale - 5 vizite, 

- în pieţe - 14 vizite,

- în instituţii de invăţămînt - 16 vizite. 

În cadrul întîlnirilor a fost acordată consultanţă consumatorilor dar şi mediului de afaceri din localităţi, inclusiv cu difuzarea foilor pliante (2500), cu materialele informative reprezentate, editate în limba de stat şi rusă. 

De asemenea pentru atingerea obiectivului stabilit autorităţile/istituţiile cu competenţe de protecţie a consumatorilor au asigurat organizarea campaniilor informaţionale, inclusiv prin intermediul mass-mediei, editarea materialelor informaţionale (ghiduri, broşuri, pliante) şi utilizarea paginilor electronice (pct. 3.1.2). Astfel,  Agenţia pentru Protecţia Consumatorilor a efectuat 3 campanii  informaţionale cu tematica:

- Ziua Mondială a Drepturilor Consumatorilor.

- Cunoaşteţi drepturile tale în calitate de consumator.

- Educarea şi informarea viitoarelor cadre din domeniul de afaceri şi prestări servicii în raport cu consumatorii.   

Suplimentar APC a înregistrat şi următoarele rezultate de informare şi educare:

11070 - Consultaţii acordate; 

12.500- pliante  distribuite;

97.300 – vizitatori a paginei web.

231- interviuri TV, Interviuri presa scrisă/portaluri on-line de ştiri, Interviuri Radio.

237 – comunicate plasate pe pagina web APC şi difuzarea lor instituţiilor media.   

De asemenea, în perioada 15 decembrie 2014 – 15 iunie 2015 (6 luni), BNM, în parteneriat cu Facilitatea de Dezvoltare a Fondului European pentru Europa de Sud – Est (EFSE DF) a desfăşurat campania naţională de informare cu privire la avantajele utilizării instrumentelor de plată fără numerar. Unul din obiectivele campaniei a fost ridicarea nivelului culturii financiare a consumatorilor, prin oferirea unui bagaj minim de cunoştinţe în domeniul plăţilor fără numerar, fapt care va permite consolidarea capacităţii decizionale a consumatorului la efectuarea operaţiunilor de plată. Pe parcursul acestei campanii:

- a fost lansată pagina-web http://faranumerar.md şi pagina Facebook la acest subiect;

- au fost difuzate 2 emisiuni radio şi 9 emisiuni TV cu antrenarea reprezentanţilor băncilor comerciale din Republica Moldova, sistemelor internaţionale de plăţi cu carduri VISA/Mastercard;

- au fost lansate şi difuzate 3 spoturi video la TV precum şi 3 spoturi radio;

- au fost emise 2 buletine informative;

- au fost organizate 2 conferinţe de presă dedicate lansării şi finalizării campaniei;

- au fost tipărite şi distribuite pliante în număr de 30500 exemplare.

Informaţia produsă pe parcursul campaniei respective, de asemenea, este disponibilă pe pagina-web menţionată mai sus. 

În cadrul procesului de educaţie financiară desfăşurat de BNM, a fost editată o broşură pentru elevi ce include un compartiment la tema protecţiei consumatorului, cu difuzarea a 60 de exemplare. 

BNM, prin intermediul paginii web oficiale şi a mass-mediei a informat consumatorii despre situaţia depozitelor personale constituite la Banca de Economii S.A., BC „BANCA SOCIALĂ” S.A şi B.C. „UNIBANK” S.A. la care BNM, în noiembrie – decembrie 2014, a instituit administrare specială şi la care ulterior (16.10.2015) a retras licenţa de desfăşurare a activităţilor financiare şi a numit lichidatori pentru lichidarea silită a acestor bănci.

BNM a publicat pe pagina sa web oficială şi în presă informaţii despre instituirea administrării speciale la cele 3 bănci şi condiţiile de instituire a moratoriului asupra creanţelor creditorilor, precum şi informaţii despre prelungirea acestuia. 

Înainte de retragerea licenţelor băncilor vizate, BNM a publicat pe pagina sa web oficială răspunsuri la întrebările care erau mai des abordate telefonic de către deponenţii acestor bănci ce ţin de: situaţia depozitelor acestora; modalitatea de transferare către alte bănci, de calculare a dobînzilor, de primire a plăţilor sociale, alte întrebări. În acest mod, au fost oferite aproximativ 800 de răspunsuri.

Totodată, pe pagina web oficială a BNM au fost publicate informaţii cu privire la modalitatea de transferare a depozitelor de la cele 3 bănci indicate mai sus către alte bănci, inclusiv informaţii privind denumirea băncii la care a fost efectiv transferat depozitul.

În total, la etapa premergătoare şi cea următoare retragerii licenţelor Băncii de Economii S.A., BC ,,BANCA SOCIALĂ” S.A. şi B.C. „UNIBANK” S.A, BNM a publicat 21 de comunicate de presă şi 9 anunţuri.

Informarea publicului larg, atît prin intermediul paginii web oficiale a BNM, cît şi prin intermediul mass-mediei a condus la protejarea intereselor deponenţilor, diminuarea panicii în rîndul deponenţilor, a retragerilor anticipate masive de depozite, reuşind să reducă agiotajul în societate. 

În acelaşi timp, în scopul prevenirii riscului pentru sănătate, cauzat de produselor periculoase, în perioada de referinţă CNSP a organizat şi desfăşurat 2 campanii de sensibilizare în cadrul evenimentelor internaţionale, inclusiv: Ziua Mondială a Sănătăţii - 7 aprilie cu genericul ,,Siguranţa alimentară” şi Săptămâna Internaţională privind prevenirea intoxicaţiilor cu plumb la 26-31 octombrie cu genericul: „Eliminarea plumbului din vopsele”.

 Acţiunile de comunicare, informare şi educare au inclus: elaborarea şi distribuirea materialelor informative, organizarea seminarelor şi atelierelor de lucru, informare prin mass/media naţională şi locală, informarea prin paginile WEB a CSP, etc.

La capitolul protecţiei consumatorului de servicii financiare nebancare care constituie o direcţie de activitate primordială a CNPF, acţiunile au fost orientate spre asigurarea transparenţei informaţiei şi ridicarea culturii financiare a populaţiei, aceasta servind drept bază pentru încurajarea investiţiilor şi impulsionarea dezvoltării pieţei financiare în ansamblu.

Responsabilitatea CNPF vizează asigurarea accesului la sistemele de comunicaţii, desfăşurarea măsurilor de informare şi educare financiară a publicului, supravegherea respectării legislaţiei, dezvoltarea reglementărilor conform celor mai bune practici de protecţie a consumatorului, precum şi cooperarea eficientă cu autorităţile publice, structurile neguvernamentale şi cu participanţii la piaţa financiară nebancară în scopul asigurării unui nivel înalt de protecţie a drepturilor şi intereselor consumatorului de servicii financiare nebancare.

Pe parcursul anului 2015, CNPF de comun cu Banca Naţională a Moldovei, Ministerul Educaţiei şi alte instituţii interesate a participat la şedinţele grupului de lucru privind elaborarea Strategiei Naţionale de Educaţie Financiară. Strategia are drept scop promovarea pe termen lung a viziunii privind asigurarea unei creşteri durabile a bunăstării şi a stabilităţii financiare a populaţiei Republicii Moldova prin sporirea nivelului de educaţie financiară.

Reprezentanţii CNPF au participat la 23 emisiuni TV şi radio dedicate informării publicului larg privind activitatea CNPF şi a participanţilor pieţei financiare nebancare. Pe parcursul anului 2015 au fost elaborate şi plasate pe pagina oficială a CNPF, precum şi în ziarul Capital Market peste 57 comunicate de presă, ce vizează activitatea CNPF şi evenimentele de pe piaţa financiară nebancară. Totodată, au fost organizate şi desfăşurate 4 conferinţe de presă ce ţin de; Riscul Republicii Moldova de a pierde statutul de membru în Sistemul Internaţional de Asigurare Carte Verde; Metodologia de calcul a primelor de asigurare obligatorie de răscumpărare civilă auto; Prezentarea raportului privind activitatea CNPF, funcţionarea pieţei financiare nebancare în anul 2014 şi lansarea proiectului TWINNING finanţat de UE

În perioada 9-13 martie 2015 reprezentanţii CNPF au participat la Săptămîna Internaţională a educaţiei financiare care a vizat promovarea educaţiei financiare în rîndul copiilor şi adolescenţilor cu scopul asigurării accesului acestora la serviciile financiare. CNPF a avut un şir de întîlniri cu tinerii din liceele teoretice „Spiru Haret”, „Mihailo Koţiubinsckii”, „Mircea Eliade” şi Colegiul Financiar Bancar.

De asemenea a fost organizată întîlnirea adolescenţilor cu reprezentanţii companiei de asigurări „Grawe Carat Asigurări" S.A., cu experţii companiilor de brokeraj în domeniul valorilor mobiliare „Iuventus - DS” şi „Broker - M - D”, precum şi cu reprezentanţii organizaţiei de microfinanţare „Prime Capital", care au venit la liceeni spre a-i familiariza cu specificul activităţii instituţiilor pe care le reprezintă şi a povesti despre locul şi rolul lor pe piaţa financiară nebancară.

La data de 15 ianuarie 2015 ANRCETI a desfăşurat o conferinţă de presă în cadrul căreia au fost făcute publice rezultatele  sondajului la nivel naţional realizat în perioada octombrie – noiembrie 2014 de compania XPLANE, la comanda ANRCETI, axat pe măsurarea gradului de satisfacţie a  consumatorilor/utilizatorilor finali de servicii de comunicaţii electronice, dar şi pe evaluarea nivelului de utilizare a acestor servicii şi a gradului de concurenţă pe segmentele de piaţă cercetate (Internet fix şi mobil, telefonie mobilă, fixă şi TV contra plată). Au fost intervievate 1150 de persoane fizice, cu vîrste cuprinse între 16 şi 65 de ani, cu respectarea cotelor de gen şi vârstă a respondenţilor. Cercetarea a fost efectuată în 452 de localităţi, dintre care 54 sunt localităţi urbane şi 398 – localităţi rurale. Prezentarea rezultatelor sondajului este făcută publică pe pagina web a ANRCETI (http://www.anrceti.md/news15012015). Rezultatele acestui sondaj vor servi pentru ANRCETI drept puncte de reper în luarea unor decizii de natură să contribuie la creşterea transparenţei furnizării serviciilor de comunicaţii electronice, îmbunătăţirea calităţii acestora, dar şi la ridicarea gradului de satisfacţie a consumatorilor serviciilor respective.

În vederea consolidării procesului de informare şi educare a consumatorilor/utilizatorilor finali de servicii de comunicaţii electronice, în anul 2015 ANRCETI a continuat să utilizeze activ pagina sa WEB oficială în calitate de instrument eficient de informare şi comunicare cu consumatorii/utilizatorii finali ai serviciilor de comunicaţii electronice. Pe lîngă toate celelalte acţiuni de completare şi actualizare a site-ului oficial al ANRCETI, în special a paginilor ce ţin de informarea consumatorilor/utilizatorilor finali, se evidenţiază faptul că, în această perioadă, conţinutul acestui site a fost completat cu două ghiduri tematice întitulate ”Recomandări pentru îmbunătăţirea vitezei de acces la Internet” şi, respectiv, ”Utilizarea serviciilor de telefonie mobilă în roaming”. Primul ghid conţine un şir de recomandări în vederea identificării unor probleme ce ţin de accesul la Internet, care, după înlăturare, duc la îmbunătăţirea vitezei şi stabilităţii conexiunii la Internet, iar al doilea ghid conţine un şir de recomandări la care trebuie să atragă atenţia utilizatorii finali/consumatorii la activarea şi utilizarea serviciilor de telefonie mobilă în roaming internaţional.

De asemenea, pagina „Consultări on-line” de pe site-ul WEB a ANRCETI are menirea de a oferi consultări operative utilizatorilor de servicii de comunicaţii electronice. În perioada de referinţă au fost examinate şi expediate răspunsuri la 20 astfel de solicitări.

Conform datelor statistice se constată că în anului 2015 site-ul WEB al ANRCETI a fost accesat de 99472 ori, dintre care 51493 de vizitatori unici.

În legătură cu continuarea utilizării în prima jumătate a anului 2015 în mai multe localităţi din ţară a radiotelefoanelor fixe în standardul nord-american DECT 6.0, ANRCETI repetat a atenţionat,  inclusiv prin publicarea comunicatelor de presă pe site-ul WEB a ANRCETI, consumatorii/utilizatorii finali, deţinători ai aparatelor respective, că utilizarea acestora în Republica Moldova este interzisă şi se sancţionează în conformitate cu prevederile Codului contravenţional. Utilizarea acestor radiotelefoane în ţara noastră afectează în mod direct funcţionarea reţelelor de telefonie mobilă 3G şi calitatea serviciilor, fapt care prejudiciază interesele a zeci de mii de consumatori/utilizatori finali de servicii publice de comunicaţii electronice mobile.

Pe parcursul anului 2015 ANRCETI a distribuit utilizatorilor finali peste 1000 de pliante informaţionale în care sunt reflectate drepturile şi obligaţiile principale ale acestora în relaţiile cu furnizorii de servicii, unele sugestii şi recomandări, precum şi informaţia de contact a ANRCETI, a publicat pe pagina oficială de Internet peste 140 de comunicate de presă, a organizat şi desfăşurat 3 seminare regionale, a publicat 2 ghiduri tematice şi a organizat o conferinţă de presă, în scopul asigurării unui nivel cît mai înalt de protecţie a consumatorilor/utilizatorilor finali de servicii de comunicaţii electronice.

Suplimentar, în vederea informării cu privire la produse şi servicii, cu privire la drepturi şi obligaţii şi cu privire la măsuri reparatorii, în conformitate cu prevederile art.8 alin. (1) lit. t) şi art. 30 din Legea nr.124-XVIII din 23 decembrie 2009 cu privire la energia electrică (republicată în Monitorul Oficial al Republicii Moldova, 2014, nr.127-133, art.311), Consiliul de administraţie al Agenţiei Naţionale pentru Reglementare în Energetică prin hotărârea nr.212 din 9 octombrie 2015 a aprobat Regulile pieţei energiei electrice. În corespundere cu pct.5 din actul nominalizat a fost stabilit, că relaţiile dintre participanţii pieţei se constituie în bază de contracte. Clauzele contractelor trebuie să corespundă prevederilor din Licenţe, prevederilor Codului civil, Legii cu privire la energia electrică şi actelor normative aprobate pentru aplicarea ei.  În acelaşi sens, potrivit pct.41 furnizorii care furnizează energie electrică consumatorilor finali, instalaţiile electrice ale cărora sunt racordate la reţeaua electrică de distribuţie şi consumatorii eligibili, instalaţiile electrice ale cărora sunt racordate la reţeaua electrică de distribuţie, după caz, sunt obligaţi să încheie cu operatorii reţelelor de distribuţie contracte de prestare a serviciului de distribuţie a energiei electrice. În aceste contracte se specifică procedurile de conlucrare şi de divizare a obligaţiilor între furnizor, consumatorul eligibil şi operatorul reţelei de distribuţie, la prestarea serviciului de distribuţie a energiei electrice. Contractele de prestare a serviciului de distribuţie a energiei electrice încheiate de  operatorii reţelelor de distribuţie cu furnizorii şi consumatorii eligibili trebuie să includă în mod obligatoriu clauze cu privire la asigurarea puterii electrice necesare la locurile de consum şi responsabilităţile părţilor în cazul în care aceste clauze nu se respectă.

Prin hotărârea Consiliului de administraţie ANRE nr.211 din 9 octombrie 2015 au fost operate modificări şi completări la Regulamentul cu privire la calitatea serviciilor de transport şi de distribuţie a energiei electrice, aprobat prin hotărârea nr. 406 din 25 februarie 2011. În corespundere cu punctul 29 din Regulament în noua redacţie s-a stabilit că  operatorul reţelei de transport şi de sistem, operatorul reţelei de distribuţie eliberează avizele de racordare în cazul prezentării solicitării însoţite de toate documentele şi datele necesare în următoarele termene:

    - 10 zile calendaristice în cazul solicitărilor de racordare la reţeaua electrică de distribuţie a instalaţiilor electrice ale unui potenţial consumator final;

    - 15 zile în cazul solicitării de racordare la reţeaua electrică de transport a instalaţiilor electrice ale unui potenţial consumator final;

    -  30 de zile în cazul solicitării de racordare la reţeaua electrică a unei centrale electrice.

A fost modificat indicatorul SAIDI pe întreprindere, calculat pentru întreruperile neprogramate care s-au produs în reţelele electrice de medie tensiune. Astfel, dacă în anul 2011 acest indicator constituia 600 minute, apoi în anul 2015 – 400 minute, iar pentru anul 2016 sunt prevăzute 380 minute.

După aprobarea de către Parlamentul Republicii Moldova a noilor Legi cu privire la energia electrică şi gazele naturale se v-a declanşa activitatea în vederea elaborării Ghidului consumatorului de energie electrică. 

 Pentru realizarea obiectivului 3, una din acţiunile stabilite este şi adoptarea şi implementarea programelor educaţionale în materia drepturilor consumatorului de către instituţiile  de învăţămînt gimnazial, liceal, secundar profesional, mediu de specialitate şi universitar (pct.3.4.2).
În acest sens menţionăm că, în anul de studii 2015-2016,  în conformitate cu prevederile planului de activitate al Ministerului Educaţiei, politicele educaţionale, în vederea promovării educaţiei economice a elevilor din învăţămîntul primar şi secundar general, au constituit o dimensiune acţional-importantă, realizată prin:

1) includerea în Planul-cadru pentru toate nivelurile din învăţămîntul primar şi secundar general a disciplinii opţionale Educaţia economică şi antrprenorială ce conţine: Etica în afaceri,  Protecţia consumatorului, Instruire antreprenorială, ABC-ul economic, Finanţele mele, Eu şi economia, Minifirma şcolară, Spirit întreprinzător, Educaţia economică, Economia aplicată, Cheia succesului ş. a., realizate în baza programelor Junior Achievement (JA Moldova); 

2) monitorizarea calităţii procesului educaţional   la disciplina de studii Educaţie civică, care include dimensiunea socială şi economică. 

În anul 2015, 6383 de elevi din 82 de instituţii din învăţămîntul primar şi secundar general din 24 de raioane au optat pentru disciplina Educaţia economică şi antreprenorială. Din numărul total de elevi care au ales studierea opţională a Educaţiei economice şi antreprenoriale, 1809 elevi studiază în clasele liceale, 2622 elevi în clasele gimnaziale şi 1952 în clasele primare. În anul 2015, numărul elevilor care au studiat opţional programele de educaţie economică, s-a majorat cu 1151 de persoane comparativ cu anul 2014 (5232 de elevi, dintre care 1732 de persoane din clasele liceale, 1750 de persoane din clasele gimnaziale şi 1750 de persoane din clasele primare).

De asemenea, formarea şi promovarea dimensiunii de educaţie economică este asigurată şi prin disciplina şcolară Educaţia civică şi orele de dirigenţie, ambele cu statut de discipline obligatorii în Planul-cadru.

În Curriculumul la disciplina Educaţie civică (1 oră/săptămînă în clasele V-XII), la modulul din ciclul gimnazial: Dezvoltarea personală şi ghidarea în carieră, este propusă tema Producător şi consumator: aspecte legale. Drepturile şi responsabilităţile consumatorului. 

În anul de studii 2015-2016, acest modul este studiat de către 31,6 mii de elevi din clasa 9-a din republică.

Anual, în parteneriat cu JA Moldova şi ASEM este desfăşurată Olimpiada Republicană de Economie.

În instituţiile de învăţămînt primar şi secundar general anual se desfăşoară Săptămîna Internaţională a Educaţiei Financiare, care include diverse activităţi orientate spre promovarea educaţiei financiare

În toate instituţiile de învăţămînt profesional tehnic secundar, în grupele profesionale şi de meserii, implementarea programelor educaţionale în materia drepturilor consumatorului este asigurată prin disciplina profesională Etica profesională şi disciplina de cultură generală Bazele antreprenoriatului   şi tangenţial la orele de pregătire opţionale Codul  muncii  şi Viaţa socială şi profesională. În anul 2015 la disciplinele menţionate au fost instruiţi cca 9,0 mii de elevi.

În învăţămîntul profesional tehnic postsecundar programele de studii în domeniul protecţiei consumatorilor sunt asigurate la Colegiul Naţional de Comerţ al ASEM prin disciplinele: Comportamentul consumatorului (150 de ore), Legislaţia şi protecţia consumatorului (140 de ore), Protecţia consumatorului (30 de ore). Subiectul drepturile consumatorului a fost prezent şi la orele educative: Drepturile de consumator, Consumatorul trebuie să fie bine informat. În instituţie anual sunt organizate activităţi cu privire la Ziua Mondială a Drepturilor Consumatorilor.

În 8 colegii cu profil agricol subiectul Protecţia consumatorului se studiază în cadrul disciplinei Managementul calităţii (60 ore) la 7 specialităţi. În colegiile menţionate, de asemenea se studiază disciplinele, ce vizează domeniul drepturilor consumatorilor: Legislaţia şi protecţia consumatorului, Managementul calităţii, Organizarea producerii şi managementul calităţii alimentelor.

În instituţiile de învăţămînt superior programele de studii în domeniul protecţiei consumatorilor se realizează în 14 instituţii la specialitatea Drept, disciplina Drept civil. Planul analitic al disciplinei menţionate conţine următoarele subiectele: Protecţia consumatorului, Drepturile consumatorului, etc.

Ca disciplină opţională, Protecţia drepturilor consumatorului se studiază la Universitatea Pedagogică ,,A.Russo’’ din or. Bălţi şi la Academia de Studii Economice a Moldovei.

La Universitatea de Stat din Moldova, la ciclul I, la specialitatea Marketing şi logistică se studiază disciplina Protecţia consumatorului (200 de studenţi). De asemenea la ciclul II, programele de master Studii în marketing şi Comerţ internaţional, conţin subiecte privind protecţia şi drepturile consumatorului. La Universitatea de Stat din Comrat 20 de persoane studiază la specialitatea  Managementul activităţii de marketing, la care disciplinele de bază conţin subiecte privind drepturile consumatorului.

La Academia de Studii Economice şi Universitatea Cooperatist Comercială la specialităţile Merceologie şi comerţ şi Marketing şi logistică disciplina Protecţia consumatorului este studiată respectiv de 500 şi 250 de studenţi. 

În cadrul acţiunii de acordare a consultanţei şi asistenţei mediului de afaceri, inclusiv furnizorilor de servicii, privind cerinţele aplicabile produselor şi serviciilor, precum şi regulile de comerţ şi de plasarea pe piaţă a produselor (pct.3.5.1) Agenţia pentru Protecţia Consumatorilor  a acordat 1815  consultaţii în oficiu/ la telefon de către inspectori ;
1871 - agenţi economici informaţi  în cadrul controalelor de stat;

313 -în cadrul examinării dosarelor remise de către alte autorităţi;

67 - în cadrul  meselor  rotunde.
Pentru a  maximiza nivelul de informare şi consultare, în cadrul Agenţiei funcţionează Ghişeul unic de informare şi consultare, unde în programul zilelor lucratoare, cetăţenii pot beneficia de consiliere corespunzătoare, din partea colaboratorilor Agenţiei.
Agenţia planifică şi organizează campanii de informare pentru toţi cetăţeni privind drepturile garantate prin lege, a-i ajuta să facă alegerea corectă la procurarea produselor /serviciilor.
În anul 2015, ANRCETI a acordat consultanţă şi asistenţă la circa 200 de furnizori de servicii publice de comunicaţii electronice în cadrul activităţilor de monitorizare şi control.  
Activitatea de monitorizare a fost înfăptuită prin analiză sistemică şi complexă a informaţiilor despre activitatea furnizorilor în vederea estimării corectitudinii aplicării prevederilor legislaţiei în vigoare din domeniul de competenţă a ANRCETI. 

În legătură cu continuarea recepţionării, de către utilizării finali, prin reţelele de telefonie mobilă, în special cu utilizarea, de această dată, a unor aplicaţii precum Viber, Skype ş.a., a mesajelor scurte şi a apelurilor telefonice de la numere necunoscute care ar putea fi o tentativă de înşelare a utilizatorilor de către unii escroci, pe parcursul anului 2015 ANRCETI repetat a recomandat, inclusiv prin publicarea comunicatelor de presă pe site-ul ANRCETI, consumatorilor /utilizatorilor finali, să fie prudenţi în cazul în care recepţionează asemenea mesaje/apeluri. În acelaşi timp, pentru a diminua rata de răspunsuri la mesajele cu caracter fraudulos, ANRCETI în mod repetat a recomandat furnizorilor să atenţioneze clienţii săi despre riscurile acestui gen de fraudă prin desfăşurarea unei campanii de informare prin mesaje SMS, prin postarea pe paginile sale a unor mesaje de atenţionare a utilizatorilor, prin deschiderea liniilor telefonice gratuite pentru consultarea acestora şi prin alte soluţii care ar diminua impactul asupra utilizatorilor.

 Activitatea de control a fost realizată prin vizitarea, de către personalul de control a ANRCETI, a sediilor furnizorilor, a centrelor comerciale ale acestora sau, în unele cazuri, prin invitarea furnizorului la sediul ANRCETI. În cadrul acestor acţiuni, furnizorilor li s-a acordat asistenţa necesară privind cerinţele aplicabile serviciilor de comunicaţii electronice pe care aceştia le furnizează publicului.

Pe parcursul anului 2015 au fost organizate 3 seminare regionale cu furnizorii de servicii de comunicaţii electronice din regiunile de sud, centru şi nord, în scopul familiarizării acestora cu mecanismul de funcţionare a sistemului informaţional „Raportare on-line”, sistem prin intermediul căruia ei pot prezenta rapoartele statistice şi datele despre veniturile provenite din activităţile în domeniul comunicaţiilor electronice. De asemenea, în cadrul seminarelor a fost făcută o trecere în revistă a rezultatelor controalelor efectuate în anul 2015 şi a tematicii petiţiilor parvenite în perioada respectivă la ANRCETI, consemnând cele mai frecvente nereguli constatate în cadrul acţiunilor de control şi cele semnalate de consumatori în petiţiile sale adresate ANRCETI şi au fost sugerate ce acţiuni urmează să întreprindă furnizorii pentru a nu admite aceste nereguli.

De asemenea, în 2015 ANRCETI a publicat pe pagina sa WEB oficială Ghidul privind asigurarea serviciilor mobile provizorii pentru deservirea manifestărilor şi evenimentelor publice. Acest ghid este destinat furnizorilor de servicii publice de comunicaţii electronice mobile şi stabileşte, în principal, un ansamblu de linii directoare şi recomandări vizînd asigurarea continuităţii serviciilor publice de comunicaţii electronice şi calităţii serviciilor în timpul desfăşurării evenimentelor speciale în Republica Moldova.

Suplimentar, pe parcursul anului 2015, ANRCETI a continuat monitorizarea şi controlul punerii în aplicare de către furnizori a prevederilor legislaţiei cu privire la protecţia consumatorilor/utilizatorilor finali de servicii de comunicaţii electronice, inclusiv a celor prevăzute nemijlocit în Capitolul III al Legii comunicaţiilor electronice nr.241-XVI din 15 noiembrie 2007 – respectarea de către furnizorii de servicii de comunicaţii electronice a cerinţelor legale referitor la obligaţia de informare şi includerea clauzelor minime în contractele încheiate cu utilizatorii finali. În rezultatul acestei activităţi, ANRCETI a emis prescripţii în adresa furnizorilor care au comis abateri de la cerinţele legislaţiei în vigoare la acest capitol. Toate prescripţiile au fost respectate, iar furnizorii vizaţi au fost monitorizaţi în continuare pe parcursul anului de referinţă.

Întru aplicarea prevederilor legislaţiei primare din domeniul comunicaţiilor electronice în partea ce ţine de calitatea serviciilor şi în scopul asigurării drepturilor utilizatorilor finali de a beneficia de informaţii complete, comparabile şi uşor accesibile vizînd calitatea serviciilor furnizate, ANRCETI, după parcurgerea procedurii de consultare stabilite prin lege, a adoptat, în anul 2009, reglementările de rigoare prin care a stabilit, în corespundere cu standardele şi recomandările europene şi internaţionale, un şir de parametri de calitate pentru serviciile publice de comunicaţii electronice care se cereau, la momentul respectiv, a fi măsuraţi de către furnizorii de astfel de servicii şi a impus acestor furnizori obligaţia de publicare a informaţiilor adecvate şi actualizate privind calitatea serviciilor furnizate. Ulterior, însă, luând în considerare evoluţiile şi tendinţele de pe piaţa comunicaţiilor electronice din ultimii ani, în particular convergenţa tehnologiilor, ANRCETI a decis, spre finele anului 2015, comasarea indicatorilor pentru telefonia fixă cu cei pentru serviciile bazate pe protocolul IP şi retragerea obligaţiilor ce vizează măsurarea parametrilor de calitate pentru serviciul furnizat pe reţeaua ISDN şi serviciul de linii închiriate. În urma acestui exerciţiu, numărul serviciilor pentru care se măsoară parametrii de calitate a fost redus, eficientizîndu-se, astfel, volumul de lucru pe care trebuie să-l efectueze furnizorii pentru măsurarea parametrilor de calitate şi publicarea informaţiei despre calitatea serviciilor care, chiar dacă sunt bazate pe diferite tehnologii, ocupă acelaşi segment de piaţă şi devin tot mai convergente.

A fost acordată consultanţă şi asistenţă conducerii „Red Nord-Vest”, „Red Nord”, „Gagauz-gaz” SRL, „Cimişlia-gaz” SRL şi altor titular de licenţe. De asemenea, în cadrul ANRE pe parcursul anului 2015 au fost examinate şi soluţionate litigii cu participarea reprezentanţilor SA „Moldovagaz”, ÎCS „Ravelon Prim” SRL,  SRL „Svitob”, „Chişinău-Gaz” SRL,  SRL „Lăcătuş”,  „Apă-Canal Chişinău”,  SRL „Modern-Gaz”,  „Olium Gogu” SRL,  SA „Anchir”,  SRL „Ialoveni-Gaz”,  SRL „TiTiTi şi C”,  SRL „Oltavim”, SRL „Funny Pig”, „GNF Furnizare Energie”SRL  etc.

Reglementările tehnice aprobate sau modificate în perioada anilor 2013-2014 în domeniul tehnologiei informaţionale şi comunicaţiilor sunt publicate pe pagina web oficială a ministerului, la compartimentul Legislaţie/Reglementări tehnice.

Obiectivul 4. Eficientizarea procesului de revendicare a drepturilor şi de recuperare a prejudiciilor

În cadrul realizării obiectivului menţionat activităţile autorităţilor cu competenţe în domeniu sînt orientate spre perfecţionarea cadrului legislativ referitor la revendicarea drepturilor şi recuperarea prejudiciilor în sistemul judiciar şi extrajudiciar; consolidarea capacităţilor instituţionale privind revendicarea drepturilor şi recuperarea prejudiciilor în sistemul judiciar şi extrajudiciar; ridicarea nivelului de încredere în sistemul instituţional existent prin promovarea soluţiilor pe care le oferă acesta şi stabilirea bazei de calcul pentru evaluare.   
Prin urmare, întru realizareai celor menţionate, în special cu referire la acţiune de informare a populaţiei cu privire la esenţa şi procedura de mediere (pct. 4.2.1) menţionăm desfăşurarea a 12 campanii de informare. Totodată, în acest scop a fost creat pagină electronică unde sunt plasate toate anunţurile cu referire la activitatea mediatorilor şi activităţile cu referire la desfăşurarea campaniilor de informare a populaţiei cu privire la esenţa şi procedura de mediere : http://mediere.gov.md/.  

În vederea promovării sistemului de petiţionare, inclusiv a sistemului electronic de petiţionare Agenţia pentru Protecţia a examinat 1199  petiţii şi au  destribuit 15250  material informaţional atît pe pliante cît şi banere (pct.4.2.2). 

Pentru o informare corectă privind posibilitatea consumatorului de a se adresa cu o reclamaţie, Agenţia a pus la dispoziţia consumatorului un şir de oportunităţi de comunicare – plasarea plîngerii direct la adresa electronică prin pagina web, linia telefonică directă, site-ul instituţiei unde poate deschide şi cunoaşte formularul petiţiei, modul de completare etc (pct.4.2.3).
Cu scopul de a ridica nivelului de încredere în sistemul instituţional existent prin promovarea soluţiilor pe care le oferă acesta (pct.4.3.1), Agenţia merge pe linia de îmbunătăţire a imaginii instituţiei şi creştere a nivelului de încredere în Agenţie, acordînd o atenţie deosebită atît climatului intern de muncă, cît şi celui extern, în relaţia cu instituţiile din domeniu, inclusiv de peste hotare (România.), cu mass-media, consumatorii şi operatorii economici din ţară.  

Pagina Web a APC este instrument informaţional prin intermediul căruia pot fi urmărite, informaţii utile vizînd desfăşurarea activităţii autorităţii. Aici puteţi găsi legislaţia naţională din domeniu, informaţii privind competenţele autorităţii, comunicate de presă, rapoarte de activitate, informaţii statistice, şi sfaturi utile cum să alegem corect produsele şi serviciile necesare.
În partea ce ţine de apărarea drepturilor consumatorului şi recuperarea prejudiciului cauzat de produse şi servicii defectuoase (pct.4.4.1) au fost generalizate datele prezentate de către instanţele judecătoreşti şi elaborate rapoarte atît în ceea ce priveşte numărul de cazuri examinate în instanţele de judecată cît şi valoarea monetară a prejudiciului. Astfel, rapoartele pentru 3, 6 şi 9 luni pentru anul 2015 au fost publicate pe pagina web a  Ministerului Justiţiei, care pot fi accesate la următorul link: http://justice.gov.md/pageview.php?l=ro&idc=56&. Generalizarea rapoartelor pentru întreg anul 2015 se face pînă la data de 20 februarie a anului de gestiune imediat următor, adică pînă la 20.02.2016.
Obiectivul 5. Cooperarea internaţională în domeniul protecţiei consumatorilor
În perioada 06-09 aprilie 2015 în or. Soci, Federaţia Rusă a avut loc şedinţa ordinară a Consiliului consultativ în domeniul protecţiei consumatorilor statelor-membre ale Comunităţii Statelor Independente în cadrul căreia a participat reprezentantul Ministerului Economiei. Consiliului consultativ este o platformă de schimb de informaţii şi practicile de protecţie a drepturilor consumatorilor din statele membre CSI. 
Tot aici, este necesar de menţionat că Ministerul Economiei a avut întrevederi cu ambasadorul Austriei, în cadrul cărora s-a pus accent pe colaborarea şi acordarea sprijinului necesar în transpunerea legislaţiei UE.

De asemenea, Agenţia pentru Protecţia Consumatorilor a participat la Sesiunea VIII a Comisiei interguvernamentale de colaborare economică moldo-română, care a avut loc la Bucureşti, unde s-a iniţiat procesul de încheiere a Acordului moldo-român de colaborare a Agenţiei cu Autoritatea Nationala pentru Protectia Consumatorilor din România.

În perioada anului 2015 Agenţiei pentru Protecţia Consumatorilor a organizat şi desfăşurat vizite de lucru a unor delegaţii de peste hotare, precum:

Delegaţia Ministerului Economiei din Ucraina – pentru care, Asociaţia Obştească „Centrul de Asistenţă pentru Autorităţile Publice", în colaborare cu Corporaţia de Finanţare Internaţională a Băncii Mondiale, a organizat o vizită de studiu la Agenţia pentru Protecţia Consumatorilor, cu scopul acumulării experienţei Republicii Moldova în domeniul reformei controlului de stat. 

Delegaţia Biroului de Standardizare din Kenya, aflată într-o vizită de studiu la Agenţie, a cuprins mai multe studii în teritoriu cît şi organizarea unor seminare informative.

Delegaţia Fundaţiei Est-Europene din Georgia, a vizitat Agenţia cu scopul de a cunoaşte despre activitatea Agenţiei, rezultatele acesteia dar şi despre rolul în informarea, educarea consumatorilor cît şi a agenţilor economici.

Concluzii
Monitorizarea anuală a implementării Strategiei în domeniul protecţiei consumatorilor pentru anii 2013-2020 se efectuează în baza informaţiilor prezentate de către autorităţile/instituţiilor responsabile de realizarea acţiunilor stabilite în Planul de acţiuni pentru prima perioadă (2013-2016) pentru implementarea Strategiei menţionate. 
Astfel că, s-a constatat faptul că fiecare parte responsabilă a întreprins măsurile necesare pentru realizarea sarcinilor impuse. Totuşi, în procesul de implementare a Strategiei, pe parcursul anului 2015 s-a accentuat şi o serie de dificultăţi. În acest sens, întîrzierile şi provocările identificate în procesul de realizare a acţiunilor din Strategie sunt datorate, în mare parte, unor circumstanţe dependente de lipsa resurselor financiare necesare, precum şi lipsa capacităţilor de a realiza anumite acţiuni la nivelul unor instituţii publice implementatoare, lipsa de organizare internă sau lipsa de coordonare corespunzătoare între instituţii.

